– Det er ikkje lov i nokon som helst grad å innføra cannabis til Norge. Sjølv om det har status som medisin i andre land, har vi det ikkje som legemiddel her. I Norge er det rein narkotika, og det er ulovleg. Dersom du kjem med dokumentasjon på ein skade, med utskrive medikament frå a- og b-listene, opp til morfin, vil dokumentasjon frå utanlandske legar ha noko å seia, men ikkje når det kjem til cannabis, seier førstestatsadvokat Eirik Stolt-Nilsen til Nh.

Schengenavtalen

Nh kontakta først Meland-advokat Johannes Romstad for å sjekka jussen i saka. Han var då nesten hundre prosent sikker på det same som kollegaen i påtalemakta i Bergen.

– Utan på førehand innhenta løyve frå norske myndigheiter, har du ikkje ein sjanse. Dette er ei vanleg problemstilling på tablettar, som ein til dømes får kjøpt lovleg i Thailand, men som er ulovlege i Norge. Cannabis har eg derimot aldri høyrt om i ei slik sak, sa han først.

LES OGSÅ: «Jonas» brukar cannabis dagleg. No vil han ta førarkort

Ikkje lenge etter kunne han derimot koma med opplysningar som set saka i eit heilt anna lys. Etter å ha sjekka opp i ein del ting, seier han følgjande:

– Schengen-samarbeidet gjer det heile veldig komplisert, men det viser seg faktisk at dersom ein har med seg lovleg føreskrive medikament, og ein kan bevisa at ein er den rettmessige eigaren av desse, kan ein ha med seg inntil ein månads forbruk inn i landet. Dersom desse kriteria vert innfridd, kan ikkje medikamenta takast frå eigaren. Det må også presiserast at det ikkje er lov å røyka medisinsk cannabis. Den skal drikkast som te, eller takast med inhalator, seier han.

Seksjonssjef i Legemiddelverket, Martin Bjerke, seier at cannabis og cannabisprodukt ikkje er lovleg i Norge. Men i april i år fekk tre nordmenn henta ut i overkant av 300 gram beslaglagt cannabis i Sverige.

62 boksar med cannabis

Toll-klagar Oscar Lindvall beskreiv hendinga som historisk, og sa at noko slikt aldri hadde skjedd tidlegare. Akkurat som i saka vi beskriv på desse sidene, hadde cannabisen vorte skrive ut på resept av ein nederlandsk lege. Stoffet er eit godkjent, naturmedisinsk legemiddel i Nederland, og på grunn av Schengenavtalen, og fordi stoffet er føreskrive av ein lege og kjøpt på eit godkjent apotek, har ikkje tollmyndigheitene moglegheit til å beslaglegga det.

Etter ein tre månader lang juridisk runde, vart det svenske tollvesenet tvunge til å levera dei til saman 62 boksane med cannabis tilbake. Men sjølv om dei tre fekk ta med seg boksane heim til Norge, er det altså snakk om eit ulovleg legemiddel her til lands.

LES OGSÅ: – Aldri gjort slike beslag på Flesland

– Nei, desse produkta er ikkje lovlege, og det er ingen som har søkt om dei, heller. Dei legemidla som vert seld lovleg i Norge, gjennom apoteka, er berre dei produkta som er godkjent i Norge, seier seksjonssjef Bjerke ifølgje NRK.

– I Norge kan ikkje dette produktet føreskrivast på vanleg måte, men det hindrar deg ikkje i å ta det med deg, legg han til.

Til eige forbruk

Seniorrådgjevar i Legemiddelverket, Anne Sagabråten, seier, på same måte som advokat Romstad at ein kan ha med legemiddel for inntil ein månads forbruk, dersom ein kan dokumentera at ein er den rettmessige eigar av legemiddelet, og at det er føreskrive til medisinsk bruk. Men ein kan ikkje røyka den medisinske cannabisen heime i Norge.

– Her er det gitt ut ein pasientinformasjon frå nederlandske myndigheiter, og det går fram av brosjyren at produkta skal takast inn via ein spesiell inhalator eller drikkast som te. Det vert åtvara mot å røyka stoffet, seier Sagbråten.